En krimi häd epaar gueti äigeschafte, wo wichtig sind, wä me wenig ziit hät zum e gschicht uusschtudiere:    Krimi sind en aart formulaar-literatuur: Voorggèè sind es opfer, en mörder, en komissaar. Voorggèè isch der ablauff: mord - suechi nach em mörder - uuflöösig. Das erliechteret  der uufbou vo de handlig.    Krimi sind übersichtlich zum schriibe: Voorggèè isch e chliini gruppe vo phèrsoone, en romaan bruucht schnuuf - vil und lang. Me mues komponieren über e langi schtrecki, chan aber d phèrsoone fiiner charakterisiere und epaar handligsfäde und phèrsoone näbetenand und durenand la schpile. Krimi sind nöd z lang. In ere wuche cha men äine schriibe. Für en romaan bruucht s äis, zwäi oder mee jaar. Sälbverschtäntli chönt men au bräiti romään schriiben uf züritüütsch. Aber  wèr lèès e langs eepisches wèrch uf dialäkt? (Sit i daas gsäit ha, han i s aber gliich ggmacht - sogaar zwäimaal.)